Hy moet op Facebook vir wittes jammer sê‘n Skermskoot van Naale se Facebook-profiel. Steve Naale, woordvoerder van die Ngwathe-munisipaliteit in die Vrystaat, moet op Facebook om verskoning vra vir ŉ plasing wat hy vroeër op die munisipaliteit se Facebook-blad gemaak het. Hy het ŉ foto van die Ku Klux Klan (KKK) geplaas waar hulle by twee hangende lyke staan. Hy het onderaan die foto geskryf: “tensy ons dit weer onder ŉ witman se regering wil hê”. Gail Smith, woordvoerder van die Suid-Afrikaanse Menseregtekommissie (MRK), het gesê die MRK het bepaal Naale moet “onmiddellik ŉ onvoorwaardelike verskoning op Ngwathe Online se Facebook-blad publiseer. Hy moet die verskoning rig aan Elsie du Preez en alle wit mense”. Du Preez het op 16 Februarie 2015 ŉ klag teen Naale by die MRK ingedien oor die plasing. Die MRK het bevind die plasing skend beide die reg op gelykheid op grond van ras en die reg op menswaardigheid. “Die plasing diskrimineer teen en ondermyn die waardigheid van die klaer asook alle wit Suid-Afrikaners,” het Smith gesê. Teen die tyd van plasing van die berig het Naale nog nie op Facebook om verskoning gevra nie.